
    Forord
   

   
    Vårt utgangspunkt for å skrive denne boken er et perspektiv som ganske enkelt kan oppsummeres slik:
    
     Markedsføring dreier seg om verdibasert forventningsledelse som resulterer i en verdiskapning der kundene er viktige deltagere.
    
    Mye av denne boken handler derfor om
    
     forventninger, verdier
    
    og
    
     kunden som verdiskaper
    
    . Dette er andre utgave av boken, og den er oppdatert med nye kapitler om bærekraft, internasjonalisering og digital markedsføring. Boken er videre komprimert i omfang, særlig kapitlene om konsumentatferd. Alle kapitlene er naturligvis faglig oppdatert.
   

   
    Bokens perspektiv
   

   
    
     Forventninger
    
    er en grunnleggende psykologisk mekanisme som styrer hva vi gjør og ikke gjør.  Uten forventninger, ingen handling. Forventer vi ikke at et produkt gir oss en form for verdi, vil vi neppe kjøpe det. Tilsvarende vil bedrifter sjelden utvikle og lansere produkter som ikke forventes å være av verdi for selskapet. Forventning er derfor et sentralt begrep i fag som psykologi, konsumentatferd og økonomi, og spiller en viktig rolle for å forstå sentrale begreper i markedsføring og konsumentatferd som holdninger og kundetilfredshet. Faktisk mener vi at forventningsbegrepet er av så stor betydning for å forstå kjøperes og selgeres atferd i markedet at vi mener markedsføring egentlig dreier seg om «forventningsledelse». Forventningsledelse handler ikke bare om å styre kundenes forventninger, men i like stor grad om å påvirke og realitetsforankre bedriftens egne forventninger til kundene sine.
   

   
    
     Verdier
    
    handler om to ting. For det første om hva kunder og bedrifter ønsker å oppnå (for eksempel god kvalitet og profitt). For det andre dreier verdier seg om de ressursene (f.eks. produkter og inntekter) som setter oss i stand til å nå våre mål. I likhet med andre ledelsesfag får markedsføring sin legitimitet i den grad faget bidrar til å skape
    
     verdi
    
    for kunder, bedrifter og samfunn.
   

   
    At vi vektlegger
    
     kundens rolle som verdiskaper
    
    , skyldes at nesten alle produkter må brukes og viderebehandles av kunden for å gi verdi. Hvor stor verdi kunden får av et produkt eller en tjeneste, avhenger ikke bare av hvorvidt det brukes, men av
    
     hvordan
    
    det gjøres. Dette vil igjen påvirke kundens tilfredshet og fremtidige betalingsvilje for et gitt produkt, men også for andre produkter og tjenester bedriften måtte tilby. En sentral oppgave for markedsførere blir derfor ikke bare å se på kundens rolle som kjøper, men også som
    
     bruker
    
    av produktet.
   

   
    Bokens innhold og struktur
   

   
    Perspektivet vårt på markedsføring får naturligvis konsekvenser for bokens struktur og innhold. Det første kapitlet omhandler forventninger og verdibasert forventningsledelse. De neste fem kapitlene (kapittel 2 til 6) ser på kundeatferd i lys av
    
     holdningsteori
    
    . Dette er forenlig med vår antagelse om at kundens handlinger i stor grad vil være et resultat av hans eller hennes forventninger til hvilken verdi et produkt vil gi. Kapittel 7 tar for seg foretakets rolle som kjøper, mens kapittel 8 viser betydningen av kunde- og markedsinformasjon for bedriftens beslutninger. En viktig oppgave for markedsføringen er å skape et kompromiss mellom bedriftens, kundenes og samfunnets verdier og forventninger. I denne avveiningen kan det ligge mange utfordringer av juridisk (kapittel 9) og etisk karakter (kapittel 10), samt problemstillinger knyttet til bærekraft (kapittel 11).
   

   
    Kapitlene 12 til 20 omhandler bedriftens taktiske og strategiske beslutninger. Ett kapittel (kapittel 12) er viet strategi spesielt, mens de øvrige kapitlene i denne delen tar for seg kategori og posisjonering (kapittel 13 og 14), produkt- og innovasjonsbeslutninger (kapittel 15), prissetting (kapittel 16), verdikjede- (kapittel 17) og kommunikasjonsbeslutninger (kapittel 18). Boken er også utvidet med egne kapitler om digital markedsføring (kapittel 19) og internasjonal markedsføring (kapittel 20). Mange av trådene trekkes så sammen i det siste kapitlet, som handler om markedsplanen (kapittel 21).
   

   
    Boken er ulik andre innføringsbøker i markedsføring ved at den benytter verdibasert forventningsledelse som et gjennomgående perspektiv. Boken skiller seg også fra andre innføringsbøker ved at den er et samarbeidsprosjekt. Bidragsyterne er blant de fremste ekspertene i landet innenfor sine respektive områder. Vi tror i all beskjedenhet at det gir leserne høye forventninger om verdi som vi
    
     delvis
    
    har vært i stand til å tilfredsstille. At vi bare
    
     delvis
    
    kan tilfredsstille lesernes høye forventninger, er i tråd med bokens perspektiv: Det er
    
     du
    
    som aktiv leser og bruker som til syvende og sist gir boken dens verdi. Lykke til!
   

   
    Takk
   

   
    En rekke personer har bidratt til denne boken. I første rekke vil vi takke våre gode kolleger som har bidratt med kapitler (i alfabetisk rekkefølge): Einar Breivik, Kenneth Fjell, Sven Haugland, Lasse Lien, Herbjørn Nysveen, Per Egil Pedersen, Lars Jacob Tynes Pedersen, Aksel Rokkan, Eirik W. Raanes, Siv Skard, Kristina Stenvik og Linn-Therese Vigsø-Holsen.
   

   
    Til slutt vil vi takke forlagsredaktør Sven Barlinn i Fagbokforlaget for hans innsats og ikke minst tålmodighet i prosessen med å ferdigstille denne andre utgaven av boken. En takk også til forlagets Gosia Adamczewska for det hun har bidratt med i ferdiggjøringen av boken.
   

   
    Bergen, 15. juni 2023

